11 octombrie 2024

Comunicat de presă

**251 persoane au participat la Bursa locurilor de muncă pentru absolvenți organizată la Reșița**

Azi, 11 octombrie 2024, Agenţia Județeană pentru Ocuparea Forţei de Muncă Caraș-Severin a organizat Bursa locurilor de muncă pentru absolvenți, la sala Campus Caffe a Centrului Universitar al Universității Babeș Bolyai din Reșița.

Din cei 100 agenți economici contactați, 38 au participat la Bursă, oferind un număr de 179 locuri de muncă vacante, în domenii variate, predominând cele din domeniul construcțiilor. Persoanele cu studii superioare au avut la dispozitie 24 locuri de muncă de inginer de diferite specializări, economist, programator IT, specialist socialmedia, psiholog și specialist logistică, iar persoanele fără calificare au avut la dispoziție locuri de muncă de muncitor necalificat și manipulant mărfuri.

La Bursa locurilor de muncă pentru absolvenți au participat un număr de 251 persoane aflate în căutarea unui loc de muncă, 31 dintre acestea fiind absolvenți. Ca urmare a interacțiunii directe dintre șomeri și angajatori, 22 absolvenți au fost programați pentru a participa la interviuri la sediile firmelor.

La Bursă au participat și elevi ai claselor a-XII-a din Reșița, care au avut posibilitatea de a se familiariza cu participarea la o Bursă a locurilor de muncă, în scopul facilitării tranzitiei de la statutul de elev la cel de salariat.

Mulțumim atât agenților economici care au dat curs invitației noastre, cât și reprezentanților mass-mediei, ai Inspectoratului Județean pentru Situații de Urgență "Semenic", ai Centrului Militar Județean Caraș-Severin, ai Direcției de Asistență Socială din cadrul Primăriei Reșița, precum și d-rei Adina Radici, subprefect al Județului Caraș-Severin, care ne-au onorat cu prezența la Bursă.

Locurile de muncă rămase vacante în urma Bursei vor putea fi consultate la sediul Agenţiei Judeţene pentru Ocuparea Forţei de Muncă din Reşiţa, str. Traian Lalescu nr 17, unde vor fi emise repartiţii persoanelor ce întrunesc condiţiile impuse de angajatori.

Agenția Județeană pentru Ocuparea Forței de Muncă Caraş-Severin